钦定古今图书集成/明伦汇编/家范典/第081卷 > 《魏张揖博雅》 > 《恒卦》
## 钦定古今图书集成/明伦汇编/家范典/第081卷 > 《魏张揖博雅》 > 《恒卦》

〈程传〉恒久也。咸夫妇之道，夫妇终身不变者也。故咸之后，受之以《恒》也。咸少男在少女之下，以男下女，是男女交感之义。恒长男在长女之上，男尊女卑，夫妇居室之常道也。论交感之情，则少为亲切，论尊卑之序，则长当谨正。故兑艮为《咸》，而震巽为《恒》也。男在女上，男动于外，女顺于内，人理之常，故为《恒》也。又刚上柔下，雷风相与，“巽而动”，刚柔相应，皆《恒》之义也。

六五：恒其德，贞。妇人吉，夫子凶。

〈程传〉五应于二，以阴柔而应阳，刚居中而所应又中，阴柔之正也，故恒久其德则为“贞”也。夫以顺从为恒者，妇人之道，在妇人则为贞，故“吉。”若丈夫而以顺从于人为恒，则失其刚阳之性，乃“凶”也。五君位而不以君道言者，如六五之义，在丈夫犹凶，况人君之道乎？在它卦六居君位而应刚，未为失也，在恒故不可耳。君道岂可以柔顺为恒也。〈本义〉以柔中而应刚中，常久不易、正而固矣。然乃妇人之道、非夫子之宜也，故其象占如此。

《象》曰：“妇人贞吉”，从一而终也。“夫子制义”，从妇凶也。

〈程传〉如五之从二，在妇人则为正而吉。妇人以从为正、以顺为德、当终守于从一，夫子则以义制者也。从妇人之道则为凶也。